b'\n_START_ARTICLE_\nWilliam Mason\n_START_PARAGRAPH_\nWilliam Mason (1724 Hull \xe2\x80\x93 1797) oli englantilainen runoilija, toimittaja ja puutarhuri._NEWLINE_Mason k\xc3\xa4vi koulua Hull Grammar Schoolissa ja jatkoi sen j\xc3\xa4lkeen Cambridgessa St John\'s Collegessa. H\xc3\xa4n sai pappisvihkimyksen 1754 ja toimi useissa kirkon viroissa._NEWLINE_H\xc3\xa4nen runonsa "Musaeus, a Monody on the Death of Mr. Pope" ilmestyi 1747 ja sai niin suuren suosion, ett\xc3\xa4 siit\xc3\xa4 otettiin useita painoksia. William Lyon Phelps kirjoittaa:_NEWLINE_\xc2\xbbMusaeus oli Popen kuoleman johdosta Miltonin Lycidasin tyyliin kirjoitettu valitusruno. Musaeusin eri runoissa murehditaan Popen kuolemaa. Chaucer puhuu vanhalla englannilla, ja Spenser lausuu kaksi s\xc3\xa4keist\xc3\xb6\xc3\xa4 Shepherd\'s Calendarin runomitalla ja kolme s\xc3\xa4keist\xc3\xb6\xc3\xa4 Fairy Queenin runomitalla. N\xc3\xa4iss\xc3\xa4 j\xc3\xa4ljitelmiss\xc3\xa4 ei ole mit\xc3\xa4\xc3\xa4n merkitt\xc3\xa4v\xc3\xa4\xc3\xa4...\xc2\xa0\xc2\xbb_NEWLINE_H\xc3\xa4nen muita teoksiaan ovat historialliset murhen\xc3\xa4ytelm\xc3\xa4t Elfrida (1752) ja Caractacus (1759) (joita kumpaakin on k\xc3\xa4ytetty k\xc3\xa4\xc3\xa4nn\xc3\xb6ksin\xc3\xa4 1700-luvun oopperoissa: Elfridaa ovat k\xc3\xa4ytt\xc3\xa4neet Giovanni Paisiello ja Jean-Baptiste Moyne, Caractacusta Antonio Sacchini (Arvire et Evelina )), sek\xc3\xa4 puutarhanhoidosta pitk\xc3\xa4 runo The English Garden (kolme osaa, 1772\xe2\x80\x931782). H\xc3\xa4n on suunnitellut puutarhan muun muassa George Harcourtille. H\xc3\xa4n julkaisi 1775 omaan ty\xc3\xb6h\xc3\xb6ns\xc3\xa4 vaikuttaneen yst\xc3\xa4v\xc3\xa4ns\xc3\xa4 Thomas Grayn runoja teoksen Poems of Mr Gray. William Pitt nuorempi valitsi h\xc3\xa4net 1785 William Whiteheadin seuraajaksi poet laureateksi, mutta h\xc3\xa4n kielt\xc3\xa4ytyi kunniasta.'